b"\n_START_ARTICLE_\nMohaves\n_START_SECTION_\nLocalitzaci\xc3\xb3\n_START_PARAGRAPH_\nVivien als marges del riu Colorado, entre Needles i Black Canyon, i al desert de Mojave. Actualment viuen a la reserva \xc3\xadndia Fort Mojave, a la reserva \xc3\xadndia del Riu Colorado i Fort MacDowell, a Arizona.\n_START_SECTION_\nDemografia\n_START_PARAGRAPH_\nLes estimacions per a les poblacions anteriors al contacte de la majoria dels grups nadius a Calif\xc3\xb2rnia han variat substancialment. El francisc\xc3\xa0 missioner-explorador Francisco Garc\xc3\xa9s va estimar que la poblaci\xc3\xb3 mohave en 1776 era d'uns 3.000 individus (Garc\xc3\xa9s 1900 (2): 450). Alfred L. Kroeber (1925:883) tamb\xc3\xa9 va calcular la poblaci\xc3\xb3 mohave de 1770 en 3.000 individus._NEWLINE_Kroeber estimava que la poblaci\xc3\xb3 mohave el 1910 era de 1.050 individus. La investigaci\xc3\xb3 de Lorraine M. Sherer va revelar que el 1963 la poblaci\xc3\xb3 de Fort Mojave era de 438 i a la reserva del riu Colorado, aproximadament 550._NEWLINE_Segons dades de la BIA el 1995, a la reserva de Fort Mojave hi havia 606 a Arizona i 445 a Calif\xc3\xb2rnia (600 i 441 al rol tribal). A Riu Colorado hi havia 51 a Calif\xc3\xb2rnia i 1.967 a Arizona (3.126 en rol tribal). A Ft McDowell (Arizona) hi ha 887 habitants (849 en rol tribal). Segons el cens dels Estats Units del 2000, hi havia censats 1.906 a Fort Mojave, 1.927 a Colorado River i 154 a Fort MacDowell. En total 3.977 individus.\n_START_SECTION_\nCostums\n_START_PARAGRAPH_\nEren influ\xc3\xafts culturalment pels hopi, eren agricultors i conreaven moresc, carabasses, melons, blat, pinyons, fesols i d'altres conreus locals. Tamb\xc3\xa9 es dedicaven a la pesca fluvial._NEWLINE_Gaudien d'un gran ritualisme basat totalment en la fam\xc3\xadlia. No vivien en pobles, sin\xc3\xb3 en assentaments rurals. Els habitatges eren petits bords entreteixits i escampats pel camp, i els propietaris de la casa ho eren tamb\xc3\xa9 de les terres productives que tenia pels voltants. Tamb\xc3\xa9 era molt destacable llur terrisseria i cistelleria._NEWLINE_Escollien un cabdill tribal, per\xc3\xb2 nom\xc3\xa9s tenia funcions de ritual pol\xc3\xadtic, puix que nom\xc3\xa9s feia de conseller en temps de guerra, i el seu prestigi es basava en l'\xc3\xa8xit a les batalles, la lluita cos a cos i en tocar l'enemic en combat sense matar-lo ni ferir-lo, ja que era el m\xc3\xa9s dif\xc3\xadcil. Endem\xc3\xa9s, tenien una societat guerrera secreta, Kwanami, amb arquers, llancers i escuders._NEWLINE_Creien en un suprem creador, i donaven import\xc3\xa0ncia als somnis com a font de poders especials. Les cerim\xc3\xb2nies p\xc3\xbabliques prenien forma de can\xc3\xa7ons i un cicle de sonds de somnis que narraven un mite. Un cicle podia tenir un miler de can\xc3\xa7ons. M\xc3\xa9s tard tamb\xc3\xa9 adoptaren els noms patron\xc3\xadmics i la lideratge heredit\xc3\xa0ria per l\xc3\xadnia masculina.\n_START_SECTION_\nHist\xc3\xb2ria\n_START_PARAGRAPH_\nEren enemics dels p\xc3\xa0pago i pima, i viatjaven sovint a la costa californiana a la recerca de clo\xc3\xafsses. Els primers europeus a visitar-los foren els espanyols Hernando de Alarc\xc3\xb3n el 1540 i Juan de O\xc3\xb1ate el 1605, que no pogueren sotmetre'ls degut a la llunyania de centres de civilitzaci\xc3\xb3 on eren situats, ja que eren for\xc3\xa7a al Nord, i endem\xc3\xa9s eren for\xc3\xa7a bel\xc2\xb7licosos. _NEWLINE_El 1775 foren visitats per Francisco Tom\xc3\xa1s Garc\xc3\xa9s, qui els va usar com a guies per travessar el Cany\xc3\xb3 del Colorado, per\xc3\xb2 tamb\xc3\xa9 els intent\xc3\xa0 enviar a les missions, cosa que li va guanyar la seva enemistat. _NEWLINE_El 1821 el seu territori pass\xc3\xa0 a M\xc3\xa8xic, tot i que no reconeixien cap autoritat. El 1827 atacaren una expedici\xc3\xb3 de Jedediah Smith i el 1835 hostilitzaren sovint els colons que anaven cap a Calif\xc3\xb2rnia, encara que no van fer guerres importants._NEWLINE_El 1848, pel tractat de Guadalupe-Hidalgo, el seu territori pass\xc3\xa0 als EUA, qui constru\xc3\xafren Fort Yuma al seu territori. El 1865, per\xc3\xb2, foren establerts a Ft MacDowell amb 700 chemehuevi i kawaiisu."